  Виталий Пронин Э. ОрловаГурт шудонъёсы пыриськись спортсменъёс пӧлысь чиньыен лыдъямонэз гинэ гурт удысын зэмос ужасьёс луо. Глазысь командалы та ласянь удалтӥз. Соослэн 59 аресъем Эмма Орловазы Качкашур фермаын тырше.Эмма Александровналэн пичи дырыз та ёросысь ик Лекшур гуртын ортчемын. Ас гуртазы школазы ӧвӧлэн Качкашуре ветлӥллям. Озьы нуналлы быдэ 3 иськемъем сюресэз солань-талань вамышъяллям. Сюрес вылын медам кынме шуыса, куспазы бызьылыса ӵошатскиллям. Физкультурая урокъёсыз юн гажам ке но, 8-тӥ классэ йылпумъяса, Эмма Сарапулысь техникуме агрономлы дышетскыны вамыштэм.- Дышетсконме йылпумъяме бере монэ Якшур-Бӧдья ёросысь Пушкин нимо колхозэ ужаны ыстӥзы вал, - егит дырзэ тодаз вае Эмма Александровна. - Жаляса верано, агрономын одӥг нунал но ужаны ӧз кылды, учётчикын тырши. Нош кӧня ке толэзь ортчыса, яратонме пумитай, механизаторлы синмаськи. Пиналмы вордскиз. Кыкнамы но лыктэм адямиос, анайёсмы-юрттӥсьёсмы бордамы ӧвӧл - дор палъёсам бертоно кариськи. Ува ёросын вордскем кузпалы но мон сьӧры кошкиз.Эмма Александровна Качкашур фермае ужаны вамыштӥз, нош кузпалыз - гараже. Со дырысен кышномурт 25 ар пала скал кыске. Та вакытэ Качкашур фермаын 12 скал кыскись. Соослы шутэтскон нунал сётэ вошъясьсы Эмма Орлова. Кык арня талэсь азьло гинэ котькуд скаллэсь 18 килограммлэсь ятыр йӧл кыскиллям вылэм, но тулыс матэктэмен, пудо сиёнэн шугъяськонъёссы кылдӥллям. Та вакытэ, пе, йӧлзы синэмын - 15,5 килограмм сяна кыльымтэ.Фермаын ужан висказ Эмма Александровна киужен выре, бакча котыраз берга, спортэн эшъяське. Гуртазы ортчись ӵошатсконъёсы арлы быдэ пыриське, вормонъёс басьтылӥз ёрос ӵошатсконъёсын но. Табере дыр вуэм шаерысьтымы гурт спортсменъёс пӧлын кужымзэ эскерыны.- Гурт шудонъёсы кыкетӥ арзэ пыриськисько, - вера Эмма Орлова. - 50 арессэс ортчытэм кышноос пӧлын кужымме эскери, чылкак пайми - укыр лек бызьыло. 3 иськемъем сюресэз 10 минутлэсь но ӝог ортчо. Ёрос командаысь эшеным, 62 араз вамышъясь Нина Максимоваен, ӵош 14-тӥ-15-тӥ интыосы потӥмы. Шумпотӥмы, асьмелэсь дас ареслэсь егитъёсты кельтыны быгатӥмы шуыса. Тузӥ куас вылэ ӵемгес султылысалмы ке, оло, солэсь но шаплыгес бызьысалмы.Эмма Александровналэн сузэр-вынъёсыз тямыс кузя, соин но, лэся, ачиз но кема малпаськыса ӧз улы, вить пинал будэтӥз. Табере ваньзы быдэ вуэмын, дышетскемын. Трос нылпи вордэмез, соослы улонын бадӟым вормонъёс басьтыны юрттэмез понна кылем ар пумын Эмма Александровна пусъемын «Анайлэн данэз» гадьпусэн.Грак черкогуртэ ньыль нуналлы ветлытозяз Эмма Орлова туж зол мӧзмем быжоосызлэсь. Гурт шудонъёс бере шутэтскытэк уже потэм. Ӵапак таӵе спортсменъёс ик Гурт шудонъёслэсь данзэс вылӥе ӝуто.Валентина Емельянова Туспуктӥз Владимир Беломорских Теги: Грак Гуртшудонъёс  